ત્રીજી મેચમાં બંન્નેને એકાંતમાં બેસાડવામાં આવ્યા. અને લોકો લાઈવ જોઈ શકે આ માટે ચિત્રપટની વ્યવસ્થા કરવામાં આવી. હવે ચેસમાં તમારી સાથે તમારા સાથીઓ પણ રમતા હોય છે, જેથી તમે જો હારો તો ક્યા કારણોસર અને જીતો તો ક્યાં કારણોસર તેનો અભ્યાસ ત્યાંજ કરી શકાય. જ્યારે બોબીએ પહેલી ચાલ ચલી તો રશિયનોના તાળવા ચોંટી ગયા, કારણ કે બોબીએ આ ચાલ કોઈ દિવસ રમી નહતી. તે નવું કરતો હતો. અને ચેસમાં રશિયન મળતિયાઓ બીજાની ગોખેલી ચાલથી આગળ ચાલતા હોય છે. આજે પણ ! ત્યારે ફિશરે પોતાની સ્ટાર્ટીંગ પોઝીશન જ બદલી નાખી. કારણ કે તેને ખ્યાલ હતો કે રશિયાના લોકો એક સરખી રમત રમે છે, જો હું તેમ ન રમુ તો આરામથી તે લોકો હારી જશે. એક… બે… ત્રણ… બધા મેચો બોબી જીતવા લાગ્યો. જ્યારે બોબીએ ફાઈનલ જીતી ત્યારે તે ઓડિયન્સની સામે રમીને જીતેલો. એટલે તેણે પોતાના સાયલન્સના ડર પર પણ કાબૂ મેળવ્યો હતો. એ ગેમમાં જે ચાલ બોબી રમેલો તેનો તોડ સારાસારાને પરસેવો છૂટાવી દેનારો હતો. બોરીસ સ્પાસ્કી અને બોબી ફિશર વચ્ચેની આ મેચને રમતગમતના ઈતિહાસની “મેચ ઓફ ધ સેન્ચુરી” તરીકે ઓળખવામાં આવે છે. આજે પણ ચેસના ઈતિહાસમાં આવી મેચ નથી થઈ.